Predseda Juncker vo svojej správe o stave Únie za rok 2018 pripomenul, že „[p]ri nástupe do funkcie sme všetci spoločne sľúbili, že vytvoríme [...] úniu kapitálových trhov“. S blížiacimi sa voľbami do Európskeho parlamentu v máji 2019 Komisia zdôrazňuje, že spoluzákonodarcovia musia urýchliť prácu na ešte neschválených návrhoch a preukázať nevyhnutné politické ambície, aby zabezpečili, že všetky návrhy sa skompletizujú do konca mandátu. Potreba dosiahnuť pokrok je ešte intenzívnejšia vzhľadom na budúci odchod Spojeného kráľovstva z Únie. Komisia je pripravená poskytnúť spoluzákonodarcom ešte intenzívnejšiu podporu pri schvaľovaní kľúčových stavebných prvkov únie kapitálových trhov.

Únia kapitálových trhov zároveň poskytovateľom finančných služieb umožní rozširovať činnosť a ponúkať svoje služby širšiemu okruhu zákazníkov v rozličných členských štátoch. V súčasnosti už existuje 13 484 finančných inštitúcií, ktoré využívajú 359 953 pasov na poskytovanie finančných služieb v Únii. Vďaka únii kapitálových trhov by finančné inštitúcie dokázali jednoduchšie ponúkať svoje produkty a služby v iných členských štátoch bez toho, aby došlo k narušeniu ochrany investorov. Realizovať úniu kapitálových trhov však nemožno jediným izolovaným opatrením, pretože na jej vybudovanie treba vykonať zásadné štrukturálne zmeny finančného systému. Vplyv opatrení, ktoré predkladá Komisia, bude v úhrne výrazný, no na to, aby sa plne prejavili výhody všetkých opatrení, treba čas. Potenciál rastu je jednoznačný (pozri nasledujúci obrázok), a preto treba okamžite začať rezolútne konať.

2.Nariadenie o európskych fondoch rizikového kapitálu a nariadenie o európskych fondoch sociálneho podnikania, prijaté v októbri 2017, majú za cieľ posilniť investície do rizikového kapitálu a sociálnych projektov. Uľahčujú investorom investovanie do inovatívnych malých a stredných podnikov tak, že otvárajú reguláciu pre správcov fondov všetkých veľkostí a rozširujú sortiment spoločností, do ktorých sa môže investovať. Popri nových pravidlách Komisia zriadila aj fond fondov rizikového kapitálu na podporu inovatívnych investícií, pričom hodlá pracovať aj na ďalších opatreniach na podporu rizikového kapitálu.

3.Nariadenie o jednoduchých, transparentných a štandardizovaných (STS) sekuritizáciách, prijaté v decembri 2017, napokon pomáha budovať dôveru v trh so sekuritizáciami a uvoľňuje súvahy bánk. Ak by sa trh vrátil k priemernej úrovni emisií spred krízy, banky by dokázali súkromnému sektoru poskytnúť úvery v dodatočnej hodnote 157 miliárd EUR. Popri nariadení o STS sekuritizáciách Komisia zmenila vykonávacie pravidlá regulačného rámca Solventnosť II s cieľom uľahčiť poisťovateľom investovanie do STS sekuritizácií a infraštruktúry.

Podobne, ako pri úpravách súvisiacich s STS sekuritizáciami a infraštruktúrou, má Komisia v úmysle navrhnúť úpravy týkajúce sa investícií poisťovateľov do vlastného imania a súkromného umiestňovania dlhu.

3.Iniciatívy v oblasti únie kapitálových trhov, v ktorých je potrebný ďalší urýchlený pokrok

Účinnému fungovaniu únie kapitálových trhov sa musí venovať výrazné politické úsilie. Ak sa majú v plnej miere realizovať výhody jednotného trhu, podniky a investori musia dostať nové príležitosti na rozširovanie činnosti v celej Únii a na globálnu hospodársku súťaž, musia mať jasné a proporcionálne pravidlá a musia byť pod efektívnym dohľadom. Pri posilňovaní vodcovskej úlohy Únie v oblasti financovania nevyhnutného prechodu na nízkouhlíkové obehové hospodárstvo, ktoré efektívnejšie využíva zdroje, zohrávajú ústrednú úlohu aj silné a likvidné kapitálové trhy.

OPIS POLITIKY Európsky

parlament Rada

Európskej únie Celoeurópsky osobný dôchodkový produkt (PEPP) Kryté dlhopisy Kolektívne financovanie Cezhraničná distribúcia fondov kolektívneho investovania Preskúmanie investičných spoločností Preventívna reštrukturalizácia, druhá šanca a efektívnosť postupov Podpora rastových trhov MSP Účinky postúpenia pohľadávok na tretie strany Preskúmanie zo strany európskych orgánov dohľadu vrátane posilnených pravidiel boja proti praniu špinavých peňazí Nariadenie o infraštruktúre európskych trhov (dohľad) Udržateľné financovanie: taxonómia Udržateľné financovanie: zverejňovanie Udržateľné financovanie: nízkouhlíkové referenčné hodnoty RÝCHLA DOHODA JE MOŽNÁ PRI DODRŽANÍ OBVYKLÝCH POSTUPOV DOHODA JE MOŽNÁ ZA PREDPOKLADU SILNEJ POLITICKEJ VÔLE VŠETKÝCH INŠTITÚCIÍ EÚ

3.1.Ako čo najlepšie využiť jednotný trh prostredníctvom nových celoúnijných produktov a služieb

Komisia v júni 2017 predstavila návrh celoeurópskeho osobného dôchodkového produktu. Celoúnijný osobný dôchodkový produkt by občanom poskytol viac možností dôchodkového sporenia vrátane sporenia naprieč hranicami. Zároveň by sa ním dosiahli úspory z rozsahu, z ktorých by ťažili sporitelia, pretože by tak mali prístup k lepším produktom za nižšie ceny. Osobné dôchodky môžu pomôcť riešiť demografické problémy súvisiace so starnutím obyvateľstva tak, že budú doplnkom k štátnym a dôchodkovým poisteniam zamestnancov, pričom budú k dispozícii pre tých občanov, ktorí sa pre ne rozhodnú.

Komisia prijala v marci 2018 návrh rámca pre kryté dlhopisy. Trhy s krytými dlhopismi patria medzi najväčšie trhy so súkromným dlhom v Únii a sú významným prostriedkom dlhodobejšieho financovania. Zohrávajú nenahraditeľnú úlohu pre úverové inštitúcie, aby mohli efektívne smerovať financie na trh s nehnuteľnosťami, a pre verejne zaručené nástroje vrátane určitých úverov poskytovaných malým a stredným podnikom.

Komisia v marci 2018 predložila návrh rámca o kolektívnom financovaní ako súčasť akčného plánu pre finančné technológie. Trh s kolektívnym financovaním je v Únii oproti ostatným veľkým svetovým hospodárstvam nedostatočne rozvinutý. Jednou z najväčších prekážok, ktorej čelia platformy kolektívneho financovania snažiace sa ponúkať svoje služby cezhranične, je nedostatok spoločných pravidiel platiacich v celej Únii. Navrhovanými pravidlami by sa mal zlepšiť prístup k tejto inovatívnej forme financovania pre podniky, ktoré potrebujú financie, najmä začínajúce podniky, pričom sa zároveň zabezpečí, aby sa investori mohli spoliehať na silnú ochranu a bezpečnostné záruky.

Komisia v marci 2018 zároveň predložila návrh na uľahčenie cezhraničnej distribúcie kolektívnych investičných fondov. Cezhraničnej distribúcii fondov bránia prekážky, ako napríklad vnútroštátne marketingové požiadavky a regulačné poplatky. Cieľom návrhu je zjednodušiť, zrýchliť a zlacniť cezhraničnú distribúciu fondov. Väčšia cezhraničná distribúcia by mala viesť k väčšiemu počtu príležitostí na investovanie do investičných fondov, ktoré sledujú sociálne alebo environmentálne ciele. Navrhovanými pravidlami by sa mala zvýšiť transparentnosť vnútroštátnych požiadaviek, odstrániť zaťažujúce požiadavky a harmonizovať rozdielne vnútroštátne pravidlá.

3.2.Jednoduchšie, jasnejšie a proporcionálnejšie pravidlá pre podniky

Komisia v máji 2017 predložila návrh na zjednodušenie pravidiel a zníženie regulačného zaťaženia pre účastníkov trhu s OTC derivátmi. Iniciatívy založené na globálnej dohode G20 týkajúcej sa zmierňovania rizík súvisiacich s transakciami s derivátmi, s ktorými sa obchoduje mimo burzy, výrazne prispeli k zlepšeniu stability trhu s derivátmi. Súčasné pravidlá sa však uplatňujú na všetkých účastníkov trhu – od veľkých bánk až po malé finančné spoločnosti a korporácie – spôsobom, ktorý nie je vždy úplne proporcionálny. V tejto súvislosti je cieľom navrhovaných pravidiel znížiť regulačné zaťaženie účastníkov trhu. Ak sa tieto pravidlá prijmú, účastníkom trhu by mohli ušetriť nemalé náklady bez toho, aby došlo k ohrozeniu finančnej stability.

Komisia v decembri 2017 prezentovala návrh týkajúci sa proporcionálnejších a účinnejších pravidiel pre investičné spoločnosti. Cieľom návrhu je zriadiť pre investičné spoločnosti proporcionálnejší prudenciálny rámec a proporcionálnejší rámec dohľadu, ktoré by boli prispôsobené ich veľkosti a povahe. Novými pravidlami by sa pre veľké a systémové finančné inštitúcie zabezpečili rovnaké podmienky, zatiaľ čo pre nesystémové investičné spoločnosti by sa zároveň zaviedli jednoduchšie prudenciálne pravidlá.

Komisia v máji 2018 predložila návrh, ktorým by sa menším podnikom uľahčilo získavanie financovania na kapitálových trhoch. Malé a stredné podniky sa často stretávajú s neúmernými regulačnými prekážkami, ktoré im bránia v prístupe k trhovému financovaniu. Cieľom návrhu je zredukovať byrokraciu pre malé a stredné podniky, ktoré sa snažia získať prístup na „rastové trhy MSP“, čo je nová kategória obchodného miesta špeciálne určená pre malých emitentov. Cieľom navrhovaných pravidiel je zaviesť proporcionálnejší prístup k podpore pri kótovaní malých a stredných podnikov pri súčasnom zabezpečení ochrany investorov a integrity trhov.

Komisia v novembri 2016 prijala návrh týkajúci sa rámcov preventívnej reštrukturalizácie, druhej šance a opatrení na zefektívnenie postupov reštrukturalizácie, platobnej neschopnosti a oddlženia. Ak chceme zabezpečiť dynamické podnikateľské prostredie a podporiť inováciu, zásadný význam má v tomto kontexte to, aby sme poctivým podnikateľom po konkurze dali druhú šancu. Pre poctivých podnikateľov sa teda návrhom zavádza druhá šanca formou oddlženia s cieľom umožniť im nový začiatok a motivovať k podnikaniu. Tento návrh si navyše kladie za cieľ uľahčiť efektívnu reštrukturalizáciu životaschopných spoločností vo finančných ťažkostiach, aby sa mohli vyhnúť platobnej neschopnosti a zachovať hodnotu fungujúceho podniku.

Komisia v marci 2018 prezentovala návrh týkajúci sa predpisov uplatniteľných na účinky postúpenia pohľadávok na tretie strany. Návrhom by sa výrazne posilnila právna istota, pretože by sa určilo, ktoré vnútroštátne právo sa uplatňuje v prípade účinkov na tretie strany, ak sa pohľadávka postupuje cezhranične.

Komisia v októbri 2016 prijala návrh na spoločný konsolidovaný základ dane z príjmov právnických osôb (CCCTB). Návrhom sa rieši existujúce zvýhodnenie dlhového financovania pri zdaňovaní, ktoré narúša rozhodovanie o financovaní, narúša stabilitu celého hospodárstva a spoločnosti sú v dôsledku neho náchylnejšie na konkurz. Cieľom návrhu je zvýšiť daňovú spravodlivosť na jednotnom trhu, dosiahnuť na ňom rovnaké podmienky a zvýšiť mieru investícií do činností podporujúcich rast, ako napríklad výskum a vývoj. Vzhľadom na náročnosť toho, že členské štáty musia dospieť k jednomyseľnej dohode v Rade o hlavných daňových návrhoch, Komisia navyše čoskoro predloží oznámenie, v ktorom preskúma možnosť prechodu na hlasovanie kvalifikovanou väčšinou v prípade určitých daňových záležitostí.

3.3.Efektívnejší dohľad nad kapitálovými trhmi